Video: Oproer oor ‘verbode items’ in Boksburg-tronk(Foto: Skermskoot uit video) Gevangenes en tronkbewaarders het Maandag slaags geraak in die Boksburg- korrektiewe sentrum in Gauteng toe die gevangenes ŉ gedeelte van die sentrum tydens ŉ verpligte soekoperasie versper het. Daar word vermoed dat hulle die operasie gekelder het omdat hulle verbode items in hul besit het en nie wou gehad het dat dit tydens die operasie gevind word nie. Die operasie is gelei deur die nasionale taakspan van die departement van korrektiewe dienste as deel van sy feestyd-veiligheidsprojek. Volgens Singabakho Nxumalo, woordvoerder van die departement, het van die gevangenes foto’s van die voorval met gesteelde selfone geneem en dit op sosiale media geplaas. “Die departement neem kennis van die foto’s, afkomstig van gevangenes, op sosialemedia-platforms en meen dit maak ŉ bespotting van die korrektiewe stelsel,” sê Nxumalo. “Die verspreiding van selfone en ander gevalle van smokkelary is ŉ ernstige bron van kommer vir die departement en dié voorwerpe moet uit ons fasiliteite verwyder word.” (Foto: Skermskoot uit video) Nxumalo sê dit is duidelik dat die gevangenes die soekoperasie in die wiele wou ry omdat hulle verbode items in hul besit het. Die departement gee erkenning aan die korrektiewe amptenare omdat hulle hulself ordelik gedra het ondanks uiterste vlakke van onbetaamlike gedrag en uitlokking deur sommige gevangenes. Die betrokkenes sal geïdentifiseer word en regstellende maatreëls teen hulle ingestel word. “Daar is ŉ rede waarom die regstelsel sommige mense uit die samelewing verwyder vir die doeleindes van rehabilitasie. Gevolglik sal korrektiewe sentrums nooit ŉ platform wees vir mense om ŉ gebrek aan respek vir die wet te verskans en vir die ondermyning van die staat nie. “Daar moet harmonie en wedersydse respek oor alle korrektiewe sentrums heen wees. Artikel 32 (1) (b) van die Wet op Korrektiewe Dienste maak voorsiening vir ŉ minimum mate van geweld wat gebruik mag word en die geweld moet in verhouding tot die doelwit wees. Die bedryfsprosedures is ten volle in hierdie verband in Boksburg nagekom.” Die oortreders het hulself op sosiale media geïdentifiseer en hierdie inligting sal in die dissiplinêre prosesse gebruik word. Daar sal beslag gelê word op die verbode items en diegene wat dit ingesmokkel het en besit, sal gestraf word. ŉ Volskaalse ondersoek na die voorval is van stapel gestuur en die feestyd-veiligheidsoperasie sal voortgaan soos beplan. “Gevangenes wat die gesag van die staat probeer ondermyn, weet ten volle wat die gevolge behels. Die departement sal nooit die veiligheid van ander gevangenes, amptenare, lede van die gemeenskap en diensverskaffers in gevaar stel nie.” Posted by Clement Ndaba Menyuko on Tuesday, January 3, 2023